b'\n_START_ARTICLE_\nCveto Erman\n_START_SECTION_\n\xc5\xbdivljenjepis\n_START_PARAGRAPH_\nCveto Erman, slovenski ugankar, se je rodil 26. septembra 1948 na Jesenicah. Osnovno \xc5\xa1olo je kon\xc4\x8dal na Jesenicah. Pozneje se je izu\xc4\x8dil za elektri\xc4\x8darja v nekdanjem jeseni\xc5\xa1kem \xc5\xbdelezarskem poklicnem \xc5\xa1olskem centru. Ob delu je kon\xc4\x8dal \xc5\xa1tudij najprej na vi\xc5\xa1ji stopnji, ter nato leta 2007 \xc5\xa1e na visoki stopnji Fakultete za upravo v Ljubljani. Ves \xc4\x8das je slu\xc5\xbeboval na Jesenicah, nazadnje kot vodja izpostave za obrambo Jesenic na Ministrstvu za obrambo Republike Slovenije. Je veteran vojne za Slovenijo.\n_START_SECTION_\nUgankarska dejavnost\n_START_PARAGRAPH_\nCveto Erman se je z ugankarstvom sre\xc4\x8dal najprej kot re\xc5\xa1evalec \xc5\xbee v osnovni \xc5\xa1oli. S sestavljanjem ugank se je pri\xc4\x8del ukvarjati v osemdesetih letih. Prvo uganko so mu objavili leta 1987 v reviji KIH, kjer \xc5\xa1e vedno objavlja. Poleg tega redno objavlja v dnevniku Delo, Jeseni\xc5\xa1kih novicah (prilogi Gorenjskega glasa), internetni reviji Problem. Objavljal je tudi v ugankarskih edicijah Razvedrila, internetni reviji Skandi kri\xc5\xbeanke, glasilu Obmo\xc4\x8dno obrtno-podjetni\xc5\xa1ke zbornice Jesenice, Salomonovih edicijah, (Ugankarskem Izzivu, Salomonov Vandrovec), Enigmi, Kri\xc5\xbeankah in orehih. Dosedaj je objavil ve\xc4\x8d sto razli\xc4\x8dnih ugank. Je tudi \xc4\x8dlan ugankarskega dru\xc5\xa1tva Kri\xc5\xbeemkra\xc5\xbeem.\n_START_SECTION_\nVrste ugank\n_START_PARAGRAPH_\nPrva objavljena uganka Cveta Ermana je bil magi\xc4\x8dni lik 6x6. Cveto Erman sestavlja predvsem vse vrste kri\xc5\xbeank, satovnic, osmerosmerk, magi\xc4\x8dnih likov, okvirov, spiral in opek. Svoja dela podpisuje z imenom in priimkom, ob\xc4\x8dasno tudi s psevdonimom Menartovec, kar je anagram njegovega imena in priimka avtorja Jo\xc5\xbeeta Stabeja.'